
I. 

A szegényügyről  1905.  évben  alkotott  szabályrendelet 
szakított  a segélyosztogatás  eddigi  rendszerével  és  merész 
újítással  a reformok  terére  lépett.  A régi  jelszavak  el-eltüne- 
deznek  és  a hatóság  is  tevékenységében  mindinkább  a szo- 
ciális alkotások  felé  halad.  A sablonos  eljárást  az  individua- 
lizálás  váltja  fel.  Maga  a segélyezés  is  tágabb  mezőkön 
mozog  és  mindjobban  kiterjed  a munkaalkalmaknak  és  egyéb 
támogatásnak  olykép  való  nyújtására,  hogy  általuk  a köz- 
segélyre szorult,  ha  csak  nem  végleg  munka-  és  keresetkép- 
telen, ismét  kereső,  hasznos  tagjává  lesz  a társadalomnak. 
Végül  a hatósági  segélyezésbe  belekapcsolódik  a társadalom 
tevékenysége  és  e kettő,  egymást  kiegészítve,  együtt  igyekszik 
megoldani  a tömegnyomor  bajait. 

Ebből  az  összhangzatos  együttműködésből  egyik  nép- 
jóléti intézmény  a másik  után  keletkezik  és  a Lipótváros  társa- 
dalma is  megmozdul,  hogy  a kerület  külső  részeiben  a nap-nap 
után  erősebben  jelentkező  tömegnyomorral  szemben  fölvegye 
a küzdelmet.  A kerület  törvényhatósági  bizottsági  tagjai  élére 
állanak  a mozgalomnak  és  az  1908.  év  telén  Sándor  Pál 
országgyűlési  képviselő  vezetése  alatt  küldöttségileg  kérik 
Bárczy  István  dr.  polgármestert,  hogy  a kerület  külső  részé- 
ben oly  épületet  emeltessen,  amelyben  egyrészt  a munka- 
nélküliek  foglalkoztató  műhely  révén  munkához  jussanak  és 
amelyben  másrészt  nyilvános  étkező,  népkonyha,  népkönyvtár 
és  egyéb  közjóléti  intézmények  is  berendezhetők  legyenek. 
Miután  a polgármester  úgy  is  foglalkozott  már  hasonló  alko- 
tások létesítésével,  a lipótvárosi  polgárság  memoranduma 
kapcsán  előterjesztett  tervet  beillesztette  nagyszabású  építési 
programmjába. 

Ezzel  megszületett  az  V.  kerületi  népház! 

Bár  népotthonokkal,  népházakkal  és  más  ehhez  hasonló 
elnevezésű  közjóléti  intézményekkel  a művelt  nyugat  már 
jóval  megelőzött  minket,  hisz  elég,  ha  e tekintetben  csak  a 
jénai  Volkshausra,  a brémai  és  bécsi  Volksheimre,  a londoni 
People’s  Palacera  utalok,  — mégis  a székesfőváros  első  nép- 
háza, ha  egyes  részletei  itt-ott  talán  elő  is  fordulnak,  össze - 


Földszinti  alaprajz. 

tételét  és  egészét  tekintve,  teljesen  önálló  alkotás,  amely 
mindenben  a székesfőváros  különleges  viszonyaihoz  alkal- 
mazkodik, szorosan  beilleszkedik  annak  közigazgatásába  s igy 
egészen  a hazai  talajból  nőtt  ki.  Intézményeinek  alapvető 
nyomai  a VIII.  kerületbe  nyúlnak.  Valamennyi  ott  megy  át  a 
gyakorlati  élet  tüzpróbáján  és  jut  a fejlődés  mai  fokára.  Leg- 
inkább csak  abban  különböznek  az  ottaniaktól,  hogy  mig 

ott  az  egyes  intézmények  külön-külön,  elszórtan  működnek, 
addig  itt  egy  modern,  pompás  épületben,  egymást  összhang- 
zatosan  kiegészítve,  együtt  találjuk  őket. 

A népház  e szerint  úgy  közjótékonysági,  mint  népjóléti 
intézményeket  foglal  magában.  Az  utcai  szárnyon  három,  az 
udvari  szárnyakon  pedig  negyedfél  emeletes.  A Vág-utca  12. 


I.  emeleti  alaprajz. 


és  14.  sz.  a.  fővárosi  telken  Orth  Ambrus  és  Somló  Emil 
építészek  tervei  szerint  és  művezetése  mellett  épült.  Közelé- 
ben az  Újpesti-rakparti-  és  Berzenczey-utcai  városi  kis- 
lakásos  házak  vannak  s úgy  itt,  mint  környékén,  a Tisza-, 
Dráva-,  Visegrádi-  stb.  utcákban  a szegényebb  néposztály 
;nagy  tömegekben  lakik.  Szomszédságában  hatalmas  gyárak, 

nagy  ipartelepek  terülnek  el,  amelyek  a munkások  ezreit 
foglalkoztatják.  A hely  megválasztása  tehát  elég  szerencsés- 
nek mondható. 

Maga  az  épület  500.000  koronába,  belső  berendezése 
pedig  100.000  koronába  került. 

Művészi  kiképzésű,  komoly  homlokzatával  első  tekin- 


Ií.  emeleti  alaprajz. 


tetre  elárulja  középületi  jellegét,  mig  három,  monumentális 
arányokban  kiképzett  főbejárata  már  külsőleg  is  jelzi  az  épü- 
let különböző  célú  rendeltetését,  amelynek  megfelelően  az 
egyes  részek  teljesen  izolálva  vannak  egymástól.  Ez  magya- 
rázza a baloldali  lépcsőház  nivókülönbségeit  is,  melyekkel  a 
gyermekotthon  és  a személyzet  lakásai  szintén  elkülönített 
elhelyezést  kaptak. 

E szigorúan  keresztülvitt  tagolás  folytán  az  első  kapu 
a gyermekotthonhoz,  az  I.  emeleti  étkezőhöz,  a könyvtárhoz, 
a nyilvános  tanácsadóhoz  és  az  intézeti  személyzet  lakásaihoz 
vezet.  A középső  ajtón  át  a népkonyhába  és  a főző-helyi- 
ségekhez  jutunk.  A harmadik  kapu  a foglalkoztató-műhely 
és  éjjeli  szálló  bejárata. 


III.  emeleti  alaprajz. 


A harmadik  emelet  alatt  két  részre  osztott  figurális  friz 
vonul  el,  amelyek  az  épületben  elhelyezett  különböző 
intézményeket  szimbolikusan  ábrázolják.  E művészi  munkát 
Maróti  Géza  szobrásztanár  mintázta  és  öntötte. 

Minden  munka  elsőrangú  anyagból,  elsőrendű  kivitellel 
készült.  A konyha  és  fürdők  köröskörül  csempeburkolattal, 

egyéb  helyiségek  pedig  1*50  m.  magasságban  olajlábazattal 
vannak  ellátva. 

A helyiségek  mind  tágasak,  világosak,  szellősek  és  mo- 
dern, elsőrangú  berendezésüknél  fogva  (fürdő,  fertőtlenítő,, 
padozat  stb.)  a legkényesebb  közegészségi  igényeknek  is  meg- 
felelnek. A háló-  és  egyéb,  tömegeket  magukba  foglaló  termekben 


Udvar-részlet. 

az  ablakok  a mennyezetig  nyúlnak  és  a felső  szárnyak  alulról 
nyithatók,  úgy  hogy  rövid  idő  alatt  az  egész  terem  levegő- 
tartalma kicserélhető. 

A világitó-,  fűtő-,  főző-,  fürdő-,  mosó-,  vasaló-  és  szá- 
rító berendezéseket  légszeszre  készítették.  A fütő-  és  világitó 
berendezéseket  a főv.  gázművek  igazgatósága  — Strech  Ede 

mérnök  felügyelete  és  vezetése  mellett  — mig  a fürdő  , mosó-, 
vasaló-  és  szárító-berendezéseket  a főv.  vízmüvek  igazgató- 
sága, Mihálykovits  Miklós  mérnök  felügyelete  és  vezetése 
mellett  készítették  és  szerelték  fel. 

A főépülethez  két  földszintes  melléképület  csatlakozik. 
Az  egyik  faapritó  műhely,  a másik  kocsiszín  és  istálló. 


Konyha. 


II. 

Az  egész  épületnek  úgyszólván  gerince  és  középpontja 
a konyha , amely  mintaszerű  felszerelésével  a legmesszebb- 
menő szükségleteket  is  kielégítheti.  Hatalmas  tűzhelyéről, 
mely  8 drb  főző-  és  8 drb  sütőhelylyel  van  ellátva,  továbbá 
két  drb  300  liter,  két  drb  200  liter  és  egy  drb  100  liter 
ürtartalmu  főző  üstjéből  naponkint  1500  egyént  is  elláthat 
étellel.  Ugyanitt  nyert  elhelyezést  egy  tombaklemezből  készült 
2 medencés  főzelék-  és  husmosogató,  egy  drb  medencés 
edénymosogató  és  egy  szennyvizkiöntő.  Ezt  az  alagsorban 

levő  ugyanolyan  arányú  gazdasági  helyiség,  valamint  a nyers 
élelmi  cikkek  elhelyezésére  szolgáló  különböző  raktárak  egé- 
szítik ki. 

A kettősfalú  főzőüstöket  vizfütő  berendezéssel  készí- 
tették oly  módon,  hogy  a kettős  fal  között  levő  viz  gőzzé 
válik  és  a főzés  tulajdonképp  gőzzel  történik,  ami  által 
elkerülhető  az  ételeknek  az  edény  falához  való  odaégése. 

A belső  üst,  valamint  a födő  tiszta  nikkellemezből  van, 
minden  sarok  kikerülésével,  hogy  könnyen  legyen  tisztítható. 
Az  üstök  külső  felületét,  valamint  a többi  berendezési  tár- 
gyakat is  fehér  tüz-zománc  lemezzel  burkolták. 

Az  épület  legfontosabb  része  egyébként  a foglalkoztató 
műhely , mely  a nagyvárosoknak  egyik  legnehezebben  meg- 
oldható feladatát,  a munkanélküliség  kérdését  kívánja  bizonyos 
irányban  megoldani. 

A műhely  különösen  azokon  a munkabíró  egyéneken 
akar  segíteni,  akik  részint  a hatóság,  részint  a társadalom 
támogatására  szorulnak  és  a közsegélyt  kifejezetten  kérik. 
Ezek  részint  önhibájukon  kívül,  részint  önhibájuknál,  vagy 
ügyefogyottságuknál  fogva  állandó  munkát  nem  kapnak  és 
igy  közsegély  nélkül  úgy  maguk,  mint  családjuk  az  elpusz- 
tulás veszélyének  vannak  kitéve.  Ezt  a közsegélyt  a hatóság 
és  a társadalom  megadja  nekik,  de  nem  alamizsna,  hanem 
munka  alakjában , mert  az  a cél,  hogy  ezek  az  úgynevezett 
munkabíró  szegények  tisztességes  munkával  keressék  meg 
úgy  a maguk,  mint  a családjuk  mindennapi  kenyerét. 

A foglalkoztató  műhely  e szerint,  amidőn  mentesíteni 
akarja  a szűkölködőt  az  önérzetét  lassan-lassan  megölő  ala- 
mizsnától, erkölcs-nemesitö  hatással  kíván  lenni . A köz- 
segélyre szoruló  munkabíró  szegényt  le  akarja  szoktatni  a 
koldulástól  és  meg  akarja  vele  szerettetni  a jól  végzett 
munka  örömeit. 

A munkatermeket  különösen  háromfajta  munkanélküli 
fogja  fölkeresni.  Az  első  csoportot  az  úgynevezett  félig  ki- 
öregedett munkások  fogják  alkotni,  akiket  rendes  szakmájukban 
koruknál  fogva  már  nem  szívesen  alkalmaznak,  de  annyi 
munkaképességük  még  van,  hogy  a mindennapi  legszüksé- 
gesebbeket maguknak  megkereshetik.  A második  csoportba 
azok  fognak  tartozni,  akik  önhibájukból  vannak  munkanélkül, 

mint  az  iszákosak,  összeférhetetlen  természetűek  stb.  Végül  a 
harmadik  csoport  azokból  kerül  ki,  akik  különböző  okoknál 
fogva  magukon  ideig-óráig  máskép  nem  segíthetnek.  Idetar- 
toznak a nők  közül  azok,  akik  az  anyaság  előtt  és  után  vannak. 

A munka  is  e háromfajta  munkáshoz  alkalmazkodik. 
Egyrésze  lehetőleg  olyan,  hogy  mindenki  könnyen,  előtanul- 
mányok nélkül  elvégezheti,  másrésze  pedig  szakmabeli  foglal- 
kozás. Itt  természetesen  arra  is  vigyáz  a műhely,  hogy  az  a 


A foglalkoztató  fürdője. 


rendes  ipari  munkának  jogtalan  konkurrenciát  ne  okozzon.  Elő- 
tanulmányok nélkül  végezhető  munkákként  a műhely  egyelőre 
a diótörést,  faapritást,  papirzacskókészitést  és  kőzuzást  kívánja 
bevezetni,  a szakmunkák  közül  pedig  az  ócska  holmik  gyűj- 
tését, kijavítását  és  eladását  akarja  alkalmazni,  ami  különösen 
a német  városokban  Brockenhaus  vagy  Brockensammlung 
néven  ismeretes.  Ezen  kívül  a műhelyben  fogják  mosni  a 
népház  egész  fehérnemű  szükségletét  is,  sőt  a mosást  esetleg 
kiterjesztik  más  egyszerű  fehérnemüekre  is,  mint  a hivatali 

törülközőkre  stb.  E célra  két  mosókonyha,  ruhaszárító  és 
vasaló  szolgál.  A nagyobb  mosóban  hat  főzőüst,  egy  vizfőző- 
üst,  egy  kézihajtásu  centrifugál  facsaró-gép  és  hat  mosó- 
teknő  van,  míg  a kisebben  két  főzőüst  és  egy  teknő.  Aruha- 
száritásra  hat  kihúzható  kulisszás  ruhaszárító,  a vasalásra  pedig 
gáztüzelésű  vasalók  szolgálnak. 

A foglalkoztató  műhelyben,  mig  hely  van,  bárki  kaphat 


A foglalkoztató  mosó-konyhája. 


munkát.  A fölvétel  naponkint  délután  5 — 6 órák  között 
történik.  Az  intézet  orvosa  minden  jelentkezőt  előbb  meg- 
vizsgál és  csak  az  egészségeseket  veszik  föl.  A fölvett  egyén 
azután  az  épület  alagsorában  (10  drb  zuhanynyal,  két  drb 
belül  zománcozott  öntöttvas-káddal,  két  ülőkáddal  és  egy 
márvány  lábfürdővel)  felszerelt  fürdőben  megfürdik,  amely 
alatt  ruháit  a szomszéd  helyiségekben  fertőtelenitik.  A nők 
és  férfiak  külön-külön  munkatermekben  dolgoznak.  Az  ebédet 

a népkonyhában  költik  el  és  a munkaszüneti  időben  a tár- 
salgóban tartózkodnak.  Ez  alatt  az  idő  alatt  egyébként  a 
maguk  holmiját  is  tisztíthatják  és  javíthatják.  Alvási  célokra 
világos  és  szellős  hálótermek  szolgálnak  és  pedig  külön  a 
nők  és  külön  a férfiak  részére. 

A fiatalkorúak  (15  — 18  évesek)  teljesen  elkülönített  helyi- 
ségben alszanak.  Beteg-megfigyelésre  szintén  különtermek 
állanak  rendelkezésre.  A hálótermekben  összesen  150  ágy 


Hálóterem. 


áll  s ha  a műhelyben  nincs  ennyi  munkás,  az  üres  ágyakat 
20  fillér  ellenében  más  is  használhatja. 

A műhelyt  megfelelő  számú  felügyelő-személyzettel  az: 
intéző  vezeti.  Működését  az  ügyrend  és  a házirend  szabá- 
lyozzák, amely  utóbbit  a munkásoknak  is  pontosan  meg  kell 
tartani.  Ha  valamelyik  munkás  a házirend  ellen  vét,  az  intéző 
megbüntetheti. 

A büntetési  nemek  a következők : 

a)  a naponként  elvégezendő  munkaminimum  felemelése ; 


IS 


b)  az  intézetből  való  kimeneteli  engedély  megvonása; 

c)  meghatározott  időre,  vagy  végleges  kitiltás  a műhelyből. 
A foglalkoztató  műhely  egyébként  a budapesti  ipari  és 

kereskedelmi  munkaközvetítő  intézettel  is  állandó  összekötte- 
tésben áll,  valamint  a munkások  szellemi  szórakoztatására 
•és  erkölcsnemesitő  oktatására  is  súlyt  helyez.  A társalgókban 
könyvek  állanak  rendelkezésre,  de  a munkások  az  intéző 
•engedélyével  a népház  felolvasásait,  előadásait  is  látogathatják 


Népkonyhái  étkező. 


és  könyvtárát  is  használhatják.  A fiatalkorúakat  pedig  külön 
oktatásban  fogják  részesíteni. 

Minden  munkás  bizonyos,  előre  meghatározott  munka- 
mennyiséget  köteles  elvégezni,  amelyért  a természetben  szol- 
gáltatott élelmezés,  illetőleg  intézeti  ellátás  jár.  De  hogy  a 
munkást  nagyobb  szorgalomra  ösztönözzék,  a többletmunkát 
külön  díjazzák,  amelynek  összegét  jutalomkép  az  osztály- 
vezető  elnök  állapítja  meg.  A külön  dijakat  a munkás  javára 
Írják  és  a műhelyből  való  kilépéskor  neki  átadják. 

A munkások  a műhely  által  előállított  árut  a saját,, 
illetőleg  családjuk  szükségleteinek  a fedezésére  önköltségi 
áron  megvehetik. 

A szegényebb  néposztályt  a népház  három  étteremben 
élelmezi.  A földszinti  étteremben,  mely  a konyha  mellett  van, 
egész  nap  szolgáltatnak  ki  ételeket.  Reggel  és  este  kávét,, 
tejet  és  teát,  mig  délben  itt  kapják  ebédjüket  a foglalkoztató- 
műhelyben dolgozó  munkások  és  azok  a munkaképtelen 


Nyilvános  étkező. 


szegények,  akik  az  étkezésre  a kér.  elüljáróságtól,  vagy  egyes 
emberbarátoktól  kapnak  utalványt.  Ez  az  étterem  tehát  nép - 
konyha-\e\\egü.  Az  I-sö  emeleti  nagy  éttermet  nyilvános  étkező- 
nek hívják,  ahol  bárki  olcsó  áron  étlap  szerint  étkezhetik. 
Ki-ki  azt  eszik,  amit  akar.  Ingyen  azonban  semmit  sem  kap. 
Az  egyes  ételek  árai  a következők:  egy  csésze  leves  6 fillér, 
egy  adag  főzelék  8 fillér,  egy  nagy  adag  főzelék  hússal  28 
fillér,  egy  kis  adag  főzelék  hússal  16  fillér,  egy  adag  tészta 

16  fillér,  egy  adag  mellékétel  (rizs,  saláta,  főttszilva  stb ) 
6 fillér,  egy  kenyér  4 fillér,  egy  zsemlye  2 fillér,  egy  csésze 
tea  cukorral  és  tejjel  vagy  citrommal  6 fillér,  egy  csésze  kávé 
cukorral  10  fillér,  egy  pohár  tej  6 fillér.  Bort,  sört,  pálinkát 
vagy  más  alkoholt  természetesen  sem  itt,  sem  a népkonyhá- 
ban, sem  sehol  a népházban  nem  adnak. 


A gyermek-otthon  folyosója. 


Emellett  a nyilvános  étkező  mellett  van  a gyermekétkezö, 
ahol  a népház  gyermekotthonában  gondozott  gyermekek  és 
a szomszédos  iskolákból  idevezetett  iskolásfiuk  és  leányok, 
a nagyoktól  teljesen  elkülönítve,  felügyelet  alatt  étkeznek. 
A távolabbi  iskolákba  a konyha  kocsin  fogja  az  ételeket 
szállítani. 


18 


A konyhában  és  az  étkezőkben  a tennivalókat  fizetett 
személyzet  végzi,  a felügyeletet  azonban  a társadalom  hölgy- 
tagjai fölváltva  gyakorolják.  Az  éttermekben  a dohányzás 
tilos,  valamint  tilos  a kutyáknak  és  egyéb  állatoknak  a be- 
hozatala. Az  étkezőket  az  ebéd  elköltése  után  el  kell  hagyni. 
Borravalót  a személyzet  nem  fogadhat  el. 

A népház  a gyermekvédelem  szolgálatában  is  áll,  amennyi- 
ben gyermek-otthonában  oly  14  éven  alul  levő  gyermekekről 


A gyermek-otthon  bölcsődéje. 


gondoskodik,  akiknek  szülői  napközben  munkában  vannak 
és  gyermekeikre  ennélfogva  kellőleg  nem  vigyázhatnak.  A 
gyermekotthon  reggel  6 órától  esti  7 óráig  van  nyitva  és 
három  részből  áll.  Az  elsőben  a három  éven  aluli  gyerme- 
keket ápolják,  a másodikban  a 3—6  év  között  levő  óvóköte- 
leseket gondozzák,  a harmadikban  pedig  az  iskolaköteleseket 
napközi- otthonszerüen  foglalkoztatják. 

Az  otthonban  a gyermekeket  a gondozáson  kívül  élel- 

mezik  is.  Minden  gyermek  reggelire  és  uzsonnára  tejet  és 
zsemlyét,  délben  pedig  ebédet  kap.  A napi  élelmezésért  a 
szülő  28  fillért  fizet.  Munkaképtelen,  vagy  munkanélküli  szü- 
lőknek az  összeg  felét,  vagy  kivételesen  az  egészet  is  el- 
engedik. 

A gyermekek  két  óvónő  szoros  felügyelete  alatt  állanak, 
akik  a népházban  laknak  és  igy  egészen  hivatásuknak  élnek. 
Munkájukban  két  dada  segédkezik  nekik.  Télen  és  rossz  idő- 
ben a gyermekek  a termekben  tartózkodnak,  mig  nyáron, 
vagy  jó  időben  a terraszon  lehetnek,  vagy  a népház  kavicsolt 
udvarán  játszhatnak.  Az  otthon  alatti  alagsorban  van  a gyer- 
mekek fürdője,  mely  öt  zománcozott  öntöttvas-káddal,  két 
zuhanynyal  és  két  mosdóval  van  felszerelve  és  a gyermekek 
rendszeres  fürdetésére  és  tisztántartására  szolgál.  A fürdőkhöz 
szükséges  viz  melegítése  gáz-automatával  történik. 

A gyermek-otthonban  azoknak  a munkanélkülieknek  (és 
pedig  az  anyasági  védelemben  részesülőknek)  a gyermekeit 
is  elhelyezik,  akik  nappal  a foglalkoztatómühelyben  dolgoz- 
nak. Éjjel  ezek  a gyermekek  a szülővel  a foglalkoztató 
háló-helyiségeiben  alszanak. 

A népházban  egyébként  bárki  ügyes-bajos  dolgaiban 
útbaigazítást  és  felvilágosítást  is  kaphat.  E célra  szolgál  a 
balszárny  II.  emeletén  a nyilvános  tanácsadó  hivatal.  Itt 
naponkint  este  6—7  órák  között  a tanácsadó  közigazgatási, 
jogi  és  egyéb  ügyekben  díjtalanul  tanácsokat  osztogat  és 
bárkit  útbaigazít  arra  nézve,  hogy  ügyében  melyik  hatósághoz 
kell  fordulnia.  Szükség  esetén  a hatósághoz  kisérő-levéllel  is 
ellátja.  Most  keresik  az  összeköttetést  a jogvédő-egyesülettel 
is,  hogy  a nap  bizonyos  óráiban  ez  is  rendelkezésre  álljon  a 
jogsegélyre  szoruló  szegényebb  néposztálynak.  A tanácsadó 
hivatalos  helyiségét  még  más  hasonló  célokra  is  igénybe 
fogják  venni. 

III. 

De  nemcsak  az  anyagi  szükségletek  nyernek  itt  kielégí- 
tést, hanem  gondoskodás  történt  a szellemi  igények  kielégí- 
téséről is. 

A földszinten  a népkonyha  helyisége  az  esti  órákban 
nyilvános  társalgóként  (kaszinóként)  használható,  ahol  a fáradt 

munkás  napi  fáradalmait  kellemes  szórakozás  között  ki- 
pihenheti. 

A társalgó  hétköznap  este  6 órától,  vasár-  és  ünnep- 
napokon pedig  délután  4 órától  mindenkor  este  9 óráig 
marad  nyitva  és  a szórakozóknak  sakk-,  dominó-,  malom-, 
várostrom-játékok  állanak  rendelkezésre.  A pénzrejátszás, 
valamint  a kártyajáték  tilos.  A játékszerekért  használati  dij 
nem  jár.  A konyha  által  kiszolgáltatott  italnemüekért  azonban 
(mint  tea,  tej,  kávé)  a meghatározott  összeget  meg  kell 


A ^könyv-kiadó. 

fizetni.  A bemenet  mindenkinek  szabad  és  ingyenes,  aki 
életének  legalább  15  évét  betöltötte.  Beiratkozni,  vagy  előre 
jelentkezni  sehol  sem  kell,  de  a látogatók  tartoznak  minden- 
ben a házi  szabályok  rendelkezéseit  követni. 

A nyilvános  étkező  és  gyermekétkező  helyiségei  az  esti 
órákban  előadási  termekké  alakulnak  át,  ahol  a szegényebb 
néposztály  különböző  cursusokat  hallgathat.  Az  analfabétákat 
írni,  olvasni  és  számolni  fogják  megtanítani.  Azokkal,  akik 
idegen  nyelveket  akarnak  megtanulni,  külön  tanfolyamokon 

fognak  foglalkozni.  A nők  részére  lesznek  hasznos  kézimunka, 
varró,  harisnyakötő  stb.  tanfolyamok.  Szóval  mindent  el  fog- 
nak követni,  hogy  a szegényebb  néposztály  művelődjék  s 
hogy  ez  által  jobb  helyzetbe  jusson. 

Vasárnap  délután  vetített  képekkel  ismeretterjesztő  és 
szórakoztató  előadásokat  fognak  rendezni,  sőt  a terem  csinos 
színpadján  kisebb  színdarabokkal,  hangversenyekkel  és 
egyéb  előadásokkal  fogják  mulattatni  a közönséget.  Mindez 
azonban  nem  ingyen,  hanem  csekély  részvételi,  illetőleg 
belépti  dij  ellenében. 

A népház  egyik  legszebb  culturális  intézménye  a II. 
emeleten  levő  népkönyvtár  és  olvasóterem , amelybe  az  olvasó 
a ruhatárt  is  magában  foglaló  kényelmes  előszobán  át  jut. 

A nyilvános  könyvtár  és  olvasóterem  tulajdonkép  három 
részből  áll : a könyv-kiadóból,  ahol  azok  tartózkodnak,  akik 
könyveket  olvasás  végett  haza  akarnak  vinni,  a könyvek  elhelye- 
zésére szolgáló  raktárból  és  a 21  méter  hosszú  olvasóterem- 
ből, amely  kényelmes  asztalaival,  székeivel,  állványaival  és  egyéb 
modern  berendezési  tárgyaival  kívánatossá  teszi  az  ottidőzést. 
A könyvtár  előtt  az  utcai  vonalon  két  hosszú  erkély  vonul 
végig,  a hová  az  olvasók  szép  időben  ki  is  ülhetnek. 

Az  olvasót  a többi  helyiségtől  csak  könyvkiadó  állvá- 
nyok választják  el,  különben  a két  terem  légürterülete 
közös.  Minden  helyiség  tágas  és  világos  és  miután  az  olvasó- 
termet leginkább  az  esti  órákban  fogják  használni,  megfelelő 
légszeszvilágitásról  is  bőven  gondoskodtak. 

Az  olvasótermet  bárki  díjtalanul  használhatja,  sőt  miu- 
tán a terembe  kalap,  bot,  esernyő  és  felöltő  nélkül  lehet 
csak  belépni,  a ruhatár  is  ingyenes.  Házi  olvasásra  bárki 
kaphat  könyvet  kölcsön,  köteles  azonban  a könyvnek  meg- 
felelő értéket  biztositékkép  letenni.  Akinek  személyazonosságát 
az  V.  kér.  általános  közjótékonysági  egyesület  valamelyik 
választmányi  tagja,  vagy  az  illetőnek  munkásszakegyesülete 
igazolja  és  a könyvért  felelősséget  vállal,  az  biztosíték  nélkül 
is  kaphatjcönyvet. 

Rendszerint  csak  egy  kötetet  lehet  kivenni,  ismeretter- 
jesztő könyvet  _azonban  többet  is,  három  hét  alatt  azonban 
vissza  kell  őket  hozni.  Ezt  a határidőt  a könyvtáros  — jelent- 
kezésre — meghosszabbíthatja.  Mindenki  csak  a saját  nevére 

vehet  ki  könyvét  s jókarban  tartásáért  felelős.  A netán  okozott 
károkat  megtéríteni  köteles. 

IV. 

Bár  a népház  a székesfőváros  minden  lakójának  rendel- 
kezésre áll,  mégis  annak  kezelését  a tanács  az  V.  kér.  álta- 
lános közjótékonysági  egyesületre  bízta,  különösen  azért,  mert 
ez  az  egyesület  azok  közül  való,  amelyek  a hatósági 


A könyvtár  olvasóterme. 


szegényügyi  közigazgatással  karöltve,  ezt  kiegészitőleg  működ- 
nek és  igyekeznek  a székesfőváros  más  egyesületeivel  és 
alakulataival  is  állandó  összeköttetést  fentartani  és  velük 
összhangban,  a tömegnyomor  ellen  küzdeni.  Miután  tehát  az 
egyesület  teljesen  belekapcsolódik  a kér.  elöljáróság  közjóté- 
konysági és  közjóléti  működésébe,  ezzel  a népház  a kerület 
szociális  tevékenységének  úgyszólván  középpontjává  válik, 
amely  számos  társadalmi  erőnek  biztosit  hatalmas  működési 
teret  s ahonnan  egyik  alkotás  amásik  után  valósulhat  meg 
a közjó  javára. 

Mint  látható,  ezzel  az  egyesületre  nagy  feladatok  megol- 
dása vár,  amelyek  hosszú  évek  sorába  terjedő  kemény  munkát 
fognak  adni  a tagoknak.  Hogy  e munkát  az  egyesület  rend- 
szeres mederbe  terelje,  a megoldandó  feladatoknak  megfelelően 
szakosztályokat  alakított.  A népház  minden  egyes  intézménye 
egy-egy  szakosztály  közvetetten  vezetése  alá  kerül.  így  külön 
szakosztálya  van  a foglalkoztató  műhelynek,  az  étkezőknek, 
a gyermekotthonnak  és  a közművelődési  intézményeknek. 

Az  egyesület  ezenkívül  természetesen  még  más  közjóléti 
és  közjótékonysági  feladatokkal  is  foglalkozik.  Felruházza  a 
szegény  iskolás  gyermekeket,  munkaeszközökkel  és  más  ehhez 
hasonló  természetben  való  adománynyal  segélyezi  a szüköl- 
ködőket,  ellátja  a kerületben  az  anya-  és  csecsemővédelmet, 
sőt  kivételesen  készpénzzel  is  segélyez.  Mindezek  ellátására 
szintén  külön-külön  szakosztályai  vannak. 

A szakosztályok  a költségvetés  keretén  belül  önállóan 
intézkednek,  de  valamennyi  szakosztály  az  egyesületi  választ- 
mányban egyesül,  mely  felügyel  az  egységes  működésre, 
gondoskodik  a társadalom  érdeklődésének  állandó  ébrentar- 
tásáról és  előteremti,  valamint  kezeli  az  intézmények  fentartásá- 
hoz  szükséges  anyagi  eszközöket. 

Az  egyesületnek  előreláthatólag  évenkint  körülbelül 

80.000  korona  kiadása  lesz.  Ennek  az  összegnek  a legna- 
gyobb részét  a népházban  levő  üzemeknek  kell  előteremtenie. 
A hiányzó  részt  a társadalom  adja  össze  részint  alapítványok, 
részint  tagsági  dijak  és  adományok  utján.  A kiadások  részben 
való  fedezésére  az  egyesületet  a székesfőváros  évenkint 

10.000  koronával  segélyezi. 

A szépen  és  nagy  költséggel  felépített  első  népház  igy 
indul  fejlődése  útjára ! Életének  célja : a szegényebb  néposz- 
tály anyagi  és  szellemi  nyomorának  enyhítése  lesz  és  ha 
eszközéül  azt  az  emberszeretetet  választja,  amely  nem  a 
könyöradományok  céltalan  osztogatásában  leli  örömét,  hanem 
a segítés  módjait  egyénenkint,  okosan  megválasztja,  — a 
siker  nem  fog  elmaradni!  Remélhető,  hogy  a Lipótváros 
társadalma,  melyre  a székesfőváros  a népház  fentartását  bízta, 
magáénak  fogja  tekinteni  e hatalmas  intézményt  és  munkával, 
meg  áldozatkészséggel  lelkesen  fog  mellette  kitartani ! 

FÜGGELÉK. 

Az  V.  kér.  népház  építkezésénél  és  felszerelésénél  a következő 
iparosok  vettek  részt: 

a föld-,  kőmives  és  elhelyezőmunkát  Szuchy  János  építőmester, 
a kőfaragómunkát  Müller  Ernő  kőfaragó- mester, 
a vasmunkát  a vasgerendákat  árúsitó  részvénytársaság, 
a szegecselt  tartó  kovácsolt  és  falkötö  vasmunkát  a Schlick-fé/e 
gépgyár  r.-t 

az  ácsmunkát  az  Aczé / Károly  r.-t.  és  Friedrich  Jakab  ácsmester, 
a cserépfedőmunkát  Marton  és  Sza/ka  cserépfedőmester, 
a cementpadozati  munkát  Meloccó  Péter, 
a bádogosmunkát  a Sch/ick-féle  gépgyár  r.-t. 
az  asztalosmunkát  Kovács  Zsigmond  asztalos-mester, 
a lakatosmunkát  Alpár  Ede  lakatos-mester, 
az  üvegesmunkát  Mandl  Károly  üvegező-mester, 
a mázolómunkát  Vöröscsáky  és  Csaba  mázoló  mesterek, 
a redőnymunkát  Paschka  és  Gömöri  utóda  cég, 
a gázüzemű  radiátor  vaskályhákat  a Székesfővárosi  gázmüvek 
igazgatósága , 

a szobafestő  munkát  Götz  Adolf  szobafestő  cég, 
a vízvezetéki  és  csatornázási  munkát  a Székesfővárosi  vízmüvek 
igazgatósága, 

a légszeszmunkát  a Székesfővárosi  gázmüvek  igazgatósága, 
a villamoscsengő  és  óraberendezéseket  a Fischer  Sándor  és  Társa  cég 
a butorfelszerelési  munkákat  Palágyi  Gyula, 
a vaságyakat  Buchwald  Sándor,  és 

a felirati  táblákat  Bienenstock  József  és  fia  készítette,  mig 
a konyhaedényeket  a Geittner  és  Rausch  cég  és 
a fehérnemüeket  a Freudiger  Mózes  és  fiai  cég  szállította. 


